Aukin endurvinnsla er af hinu góða , en alltaf fellur til eitthvað efni sem ekki er hægt að endurvinna . Þess vegna kemur á óvart að núverandi umhverfisráðherra ætli að endurvinna rammaáætlun Sigrúnar Magnúsdóttur og leggja hana óbreytta fram . Bæði er ljóst að forsendur áætlunarinnar hafa gjörbreyst og ekki síður að verklag þáverandi ráðherra stóðst ekki þær kröfur sem eðlilegt er að gera til rammaáætlunar . Rammaáætlun snýst um að vega saman ólíka hagsmuni á hverjum tíma og flokka virkjunarkosti á grundvelli faglegra sjónarmiða í nýtingar - , bið - eða verndarflokk . Á þeim fjórum árum sem liðin eru síðan verkefnisstjórn rammaáætlunar lagði lokahönd á þær tillögur sem umhverfisráðherra segist nú ætla að leggja fram óbreyttar hafa ýmsar forsendur breyst . Mestu munar þar um þá ákvörðun að stofna þjóðgarð á miðhálendinu , sem gerir allt eldra mat á virkjunarkostum innan þess svæðis úrelt . Það kemur verulega á óvart að umhverfisráðherra Vinstri grænna ætli að bera fram tillögu forvera síns úr Framsóknarflokknum með þeim rökum að hann vilji standa vörð um ferli rammaáætlunar . Miklu nær er að segja að með framlagningu óbreyttrar tillögu sé verið að standa vörð um léleg vinnubrögð umhverfisráðherra Framsóknarflokksins . Auglýsing Á sínum tíma var ítrekað bent á það að miklir annmarkar hefðu verið á undirbúningi málsins . Þökk sé sinnuleysi þáverandi ríkisstjórnar Framsóknarflokks og Sjálfstæðisflokks var verkefnið sett allt of seint af stað og verkefnisstjórn og faghópum því skammtaður naumur tími – um eitt ár í stað þriggja . Í framhaldinu tók ráðherra sér aðeins fjóra daga til að vega og meta tillögu verkefnisstjórnar út frá umsögnum almennings og hagsmunaaðila áður en hún lagði tillöguna óbreytta fyrir þingið í september 2016 . Sú flýtiafgreiðsla skrifast á það að boða þurfti til kosninga í kjölfar Wintris-málsins , en getur ekki talist til fyrirmyndar . Þegar núverandi ríkisstjórn var mynduð lýsti ég áhyggjum yfir því stjórnarsáttmálinn minntist hvergi á hvernig vinna ætti með rammaáætlun á kjörtímabilinu . Greinilega ekki að ástæðulausu miðað við þá niðurstöðu sem loksins virðist hafa náðst á milli stjórnarflokkanna þriggja : Að endurvinna tillögu sem tveir þeirra lögðu fram á handahlaupum í fyrri ríkisstjórn . Höfundur er þingmaður utan flokka . Kjarninn er vettvangur umræðu og á nýliðnu ári voru 539 skoðanagreinar birtar , stærstur hluti þeirra aðsendar greinar . Okkar tryggð er aðeins við lesendur . Við erum skuldbundin ykkur og værum þakklát ef þið vilduð vera með í að gera Kjarnann enn sterkari .